Sharks hou asem op oor EbenEben Etzebeth is een van die Sharks se grootste sterre. (Foto: Romain Perrocheau/AFP.) Een swaeltjie beteken nie dat die somer op pad is nie. Net so beteken Eben Etzebeth se teenwoordigheid nie noodwendig dat sy span ŉ rugbywedstryd gaan wen nie. Maar goeiste, die vuurvreterslot maak darem ŉ hengse verskil op die speelveld! Die Sharks sweet tans oor sy Springbok-ster se besering nadat hy glad nie deel van die aksie in die tweede helfte van hul wedstryd teen Munster was nie. Die Durbaniete het weliswaar die Ierse klub met 50 – 35 opgedons, maar met Toulouse wat in die kwarteindstryd van die Kampioenebeker wag, sal Neil Powell hoop dat Etzebeth vir die Sharks meer byt in Frankryk sal gee. Boonop het Emile van Heerden, wat as Etzebeth se plaasvervanger in die lynstane gerank het, ook sy skouer seergemaak. Volgens Powell sal die erns van die spelers se beserings ontleed word om vas te stel of hulle gereed vir die Toulouse-tweestryd sal wees. “Ons hoop dat hulle oukei sal wees want hulle is baie belangrike skakels in die groep,” het die Sharks se direkteur van rugby gesê. Maar volgens die riemtelegramme wat die ronde doen is daar ŉ moontlikheid dat SA Rugby se speler van die jaar nie betyds van die besering kan herstel nie. Dit sal beslis ŉ terugslag vir die Sharks wees, want Etzebeth se waarde tot die span kan in goud bepaal word. Die slot het sy internasionale buiging in 2012 teen Engeland in Durban gemaak en sedertdien het hy die Springbokke in meer as 100 toetse verteenwoordig. Deesdae lewer hy ook uithalervertonings vir die Sharks – ŉ mens sal nie sommer sy opportunistiese drie teen Harlequins vergeet óf sy kop-onderstebo-stormlopie teen Munster nie. Om Toulouse weg van die huis sonder Etzebeth aan te pak is soos om Kalahari toe te ry sonder genoeg water: Glad nie lekker nie. ???? @EbenEtzebeth ???? RG Snyman ???? It's a clash of the titans in Durban and first blood goes to Etzebeth as he rides a challenge from Snyman to score @SharksRugby's second try ????#HeinekenChampionsCup pic.twitter.com/o24GPzIB8d — Heineken Champions Cup (@ChampionsCup) April 1, 2023